VDSS Sklep Psp 172/2025
Sodna praksa Višjega delovnega in socialnega sodišča, 2025-10-15

Edo Škrabec (preds.), mag. Lilijana Strban (poroč.), Jelka Zorman Bogunovič

nepopolna pritožba - zavženje pritožbe - podpis pritožbe - elektronska pošta - po elektronski pošti oddana vloga - lastnoročni podpis - elektronski podpis

Določilo četrtega odstavka 105.b člena ZPP določa, da vlogo v elektronski obliki vloži tako, da se pošlje po elektronski poti informacijskemu sistemu, ki vložniku samodejno potrdi prejem vloge. Ker za potrebe socialnega spora določba 105.b člena ZPP glede elektronskih vlog še ni operacionalizirana, je mogoče pritožbo na pravno veljaven način vložiti le v fizični pisni obliki, saj je le tako mogoče zagotoviti, da je na njej tudi lastnoročen podpis pritožnika.

Tožnikova pritožba, ki je bila po elektronski pošti naslovljena na urad prvostopenjskega sodišča, nima in niti ne more imeti veljavnega podpisa, zato ni zadostila zahtevam ZPP, saj elektronski podpis s kvalificiranim potrdilom, zaradi zgoraj obrazloženega ne zadošča. Tožnikova pritožba je nepopolna (335. člen ZPP). Nepodpisano pritožbo sodišče zavrže (prvi in tretji odstavek 343. člena ZPP), ne da bi jo poprej vrnilo vložniku v dopolnitev (336. člen ZPP). Da se v postopku s pritožbo ne uporabljajo določbe 108. člena ZPP o vračanju nepopolnih vlog v dopolnitev, pa je bil pritožnik tudi izrecno opozorjen v pravnem pouku.

1. Sodišče prve stopnje je skladno s četrtim odstavkom 108. člena ZPP zavrglo tožbo, ki jo je tožnik vložil 3. 2. 2025. Tožniku je bil s fikcijo vročen sklep z dne 14. 7. 2025, s katerim je bil pozvan, da tožbo popravi in dopolni tako, da priloži dokončno odločbo drugostopenjskega organa oziroma izkaže predpostavke za molk organa. Opozorjen je bil na posledice, če ne bo ravnal po nalogu sodišča. Pisanje mu je bilo puščeno v hišnem predalčniku 31. 7. 2025, vendar tožnik v 15‑dnevnem roku, vse do izdaje sklepa 12. 9. 2025 tožbe ni ustrezno popravil in dopolnil, niti ni vložil prošnje za dodelitev brezplačne pravne pomoči.

2. Zoper takšen sklep se pritožuje tožnik. Po elektronski pošti je 6. 10. 2025 vložil pritožbo zoper sklep Delovnega in socialnega sodišča v Ljubljani, opr. št. VI Ps 803/2025 z dne 12. 9. 2025. Trenutno se zdravi v bolnici, zaradi česar ni mogel prevzeti sodnega pisanja, zato pritožbo vlaga po elektronski poti. Niti zdravstveno niti finančno ni sposoben tiskanja in pošiljanja po navadni pošti.

4. Pritožba je bila sicer vložena znotraj pritožbenega roka po elektronski pošti 6. 10. 2025, zato bi jo bilo mogoče obravnavati, če bi bila dovoljena. Stranke smejo opravljati pravdna dejanja osebno ali po pooblaščencu (prvi odstavek 86. člena ZPP). Tožnik je vložil pritožbo po elektronski pošti na elektronski naslov: urad.dslj@sodisce.si. Zakon o pravdnem postopku v prvem odstavku 105.b člena določa, da se vloga vloži v pisni obliki. Pisna vloga je vloga, ki je napisana ali natisnjena in lastnoročno podpisana (vloga v fizični obliki) ali vloga, ki je v elektronski obliki in je podpisana z varnim elektronskim podpisom, overjena s kvalificiranim potrdilom.

5. Če ZPP določa, da se vloga lahko vloži tudi v elektronski obliki, ni dovolj, da se pošlje sodišču na elektronski naslov urada sodišča, objavljen na spletni strani sodišča. Podpis vloge je urejen v tretjem odstavku 105. člena ZPP, ki določa, da mora vložnik vlogo podpisati, razen če to zaradi oblike vloge ni mogoče. Za izviren podpis vložnika se šteje njegov lastnoročni podpis in tudi elektronski podpis, ki je enakovreden lastnoročnemu podpisu.

Določilo četrtega odstavka 105.b člena ZPP določa, da vlogo v elektronski obliki vloži tako, da se pošlje po elektronski poti informacijskemu sistemu, ki vložniku samodejno potrdi prejem vloge. Ker za potrebe socialnega spora določba 105.b člena ZPP glede elektronskih vlog še ni operacionalizirana, je mogoče pritožbo na pravno veljaven način vložiti le v fizični pisni obliki, saj je le tako mogoče zagotoviti, da je na njej tudi lastnoročen podpis pritožnika.

6. Tožnikova pritožba, ki je bila po elektronski pošti naslovljena na urad prvostopenjskega sodišča, nima in niti ne more imeti veljavnega podpisa, zato ni zadostila zahtevam ZPP, saj elektronski podpis s kvalificiranim potrdilom, zaradi zgoraj obrazloženega ne zadošča.

Tožnikova pritožba je nepopolna (335. člen ZPP). Nepodpisano pritožbo sodišče zavrže (prvi in tretji odstavek 343. člena ZPP), ne da bi jo poprej vrnilo vložniku v dopolnitev (336. člen ZPP). Da se v postopku s pritožbo ne uporabljajo določbe 108. člena ZPP o vračanju nepopolnih vlog v dopolnitev, pa je bil pritožnik tudi izrecno opozorjen v pravnem pouku.

7. Tožnik bo pri pristojnemu CSD tako ponovno podal vlogo za denarno socialno pomoč in nadaljeval postopek skladno z zakonskimi določbami.

8. Ker pritožbe ni zavrglo sodišče prve stopnje, je odločitev o njenem zavrženju skladno z določbo prvega odstavka 346. člena ZPP sprejelo pritožbeno sodišče.

Pogoje in načine vložitve vlog v elektronski obliki oziroma po elektronski poti, obliko zapisa vloge v elektronski obliki ter organizacijo in delovanje informacijskega sistema določa Pravilnik o elektronskem poslovanju v civilnih sodnih postopkih (Ur. l. RS, št. 49/2017), ki je bil izdan na podlagi 105.b člena ZPP.

Sodba Upravnega sodišča RS opr. št. IV U 151/2022-10 z dne 20. 12. 2022 in opr. št. I U 1609/2017-7 z dne 13. 9. 2017.

Zakon o pravdnem postopku (1999) - ZPP  - člen 105, 105/3, 105b, 105b/4, 108, 335, 336, 343, 343/1, 343/3, 346, 346/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.